Editoriál 03/2019
Pracujúci hľadia do kalendára, kedy si budú môcť znova dopriať voľno bez toho, aby si čerpali dovolenku. Študujúci hľadajú termín najbližších prázdnin. Vekom starší sú v očakávaní ďalších sviatkov, keď ich opäť prídu navštíviť vnúčatá.
Je prirodzené plánovať si budúcnosť. Aj Titus Zeman, ktorého 50. výročie smrti sme si začiatkom roka pripomenuli (s. 2), ju plánoval, aby Slovensku zachránil duchovné povolania.
Aby sme však svoje plány mohli uskutočniť, musíme im vytvoriť základ. Napríklad športovci usilovne trénujú, aby na pretekoch podali najlepší výkon a zvíťazili. Alebo študenti trávia hodiny nad učebnicami, aby dostali zo skúšky dobrú známku.
Aj v našom živote by to tak mohlo vyzerať. Na to, aby sme boli láskavými ľuďmi, trénujme sa konaním dobrých skutkov. Aby sme boli lepšími kamarátmi, buďme ohľaduplnejší k našim blízkym. Máme na to aj dobrý návod – Bibliu.
Boh nám v nej predstavuje svoj zámer priviesť človeka k svetu bez vojen a násilia (s. 8 – 9). Z praktického prostredia nám ako vzor môžu poslúžiť aktivity stacionára v Lipanoch, kde sa snažia spestriť život starším ľuďom (s. 25).
A keď sme už spomenuli športovcov, pripájame pozvánku na hokejový turnaj do Ružomberka, na ktorom 26. januára nastúpia proti sebe mužstvá kňazov. To, že aj na to je potrebné trénovať sa dočítate v reportáži Lenky Horákovej (s. 16 – 17).
Na ďalšie Vianoce si musíme počkať 11 mesiacov. Neodkladajme však našu dobrotu iba na tých pár dní, keď sa to od nás čaká. Trénujme sa v konaní dobra po celý rok.